A4-0119/97

Ψήφισμα για την Πράσινη Βιβλο της Επιτροπής σχετικά με τη Νομική Προστασία των κρυπτογραφημένων υπηρεσιών στην εσωτερική αγορά (Διαβούλευση για την αναγκαιότητα αναλήψεως κοινοτικής δράσεως) (COM(96)0076 - C4-0190/96)

Το Ευρωπαϊκό Κοινοβούλιο,

- έχοντας υπόψη τα άρθρα 7Α, 52 κ.επ., 59 και επ. και 100Α της Συνθήκης ΕΚ,

- έχοντας υπόψη την Πράσινη Βίβλο της Επιτροπής σχετικά με τη Νομική Προστασία των κρυπτογραφημένων Υπηρεσιών στην Εσωτερική Αγορά (COM(96)0076 - C4- 0190/96),

- έχοντας υπόψη την έκθεση της Επιτροπής Νομικών Θεμάτων και Δικαιωμάτων των Πολιτών καθώς και τις γνωμοδοτήσεις της Επιτροπής Οικονομικής, Νομισματικής και Βιομηχανικής Πολιτικής, της Επιτροπής Περιβάλλοντος, Δημόσιας Υγείας και Προστασίας των Καταναλωτών και της Επιτροπής Πολιτισμού, Νεότητος, Παιδείας και Μέσων Ενημερώσεως (A4-0119/97),

Α. λαμβάνοντας υπόψη ότι η Ευρωπαϊκή Κοινότητα έχει αναλάβει -με την πρωτοβουλία της Ευρωπαϊκής Επιτροπής- μια αξιοσημείωτη δράση για την επίτευξη ενιαίας προστασίας των δικαιωμάτων του δημιουργού και των συγγενικών δικαιωμάτων στο σύνολο των κρατών-μελών,

Β. λαμβάνοντας υπόψη ότι μια από τις πρόσφατες πρωτοβουλίες της Επιτροπής στον τομέα αυτό αποτελεί η Πράσινη Βίβλος της σχετικά με «το δικαίωμα δημιουργού και τα συγγενικά δικαιώματα στην Κοινωνία των Πληροφοριών» (COM(95)0382 - C4- 0354/95), στην οποία γίνεται ειδική μνεία για τα ιδιαίτερα προβλήματα που έχουν δημιουργηθεί και άπτονται της αναπτύξεως και της εισαγωγής των νέων τεχνολογιών κυρίως στον τομέα της αναμεταδόσεως στο ευρύ κοινό έργων που προστατεύονται από τα δικαιώματα πνευματικής ιδιοκτησίας[semigr ] ότι τέτοιας φύσεως πρόβλημα αποτελεί η πειρατεία,

Γ. θεωρώντας ότι μια επί μέρους έκφραση των νέων τεχνολογιών αποτελούν διάφορα συστήματα προσβάσεως υπό όρους σε συγκεκριμένες ραδιοτηλεοπτικές υπηρεσίες[semigr ] ότι αυτή η «υπό όρους πρόσβαση» επιτυγχάνεται με τη χρήση ειδικών συσκευών - των αποκωδικοποιητών-, που επιτρέπουν την «αποκρυπτογράφηση» ορισμένων υπηρεσιών, περιορίζοντας κατ'αυτό τον τρόπο τη λήψη των σχετικών προγραμμάτων σ'αυτούς που καταβάλλουν το σχετικό αντίτιμο, δηλαδή τη συνδρομή,

Δ. πεπεισμένο ότι τα συστήματα αυτά προσβάσεως υπό όρους σε ορισμένες υπηρεσίες αφ'ενός μεν είναι προϊόν της αναπτύξεως βιομηχανιών με εξειδίκευση στον τομέα των νέων τεχνολογιών, αφ'ετέρου δε -με το να έχουν υπεισέλθει σε κατ'ιδίαν δραστηριότητες της κοινωνίας πληροφοριών- συμβάλλουν στην προστασία και στην εκμετάλλευση έργων που αποτελούν αντικείμενο δικαιωμάτων πνευματικής ιδιοκτησίας και μεταδίδονται μέσω ραδιοτηλεοπτικών προγραμμάτων, σεβόμενα ωστόσο πλήρως τον πολιτισμικό πλουραλισμό και την εξασφαλισμένη πρόσβαση όλων των πολιτών σε αυτά τα προγράμματα δημοσίου ενδιαφέροντος[semigr ] ενδεικτικό της συμβολής αυτής στην προστασία και στην εκμετάλλευση των προαναφερομένων έργων αποτελεί το γεγονός ότι, σύμφωνα με πρόσφατα επίσημα στοιχεία, τα τηλεοπτικά προγράμματα που λειτουργούν με συστήματα «προσβάσεως υπό όρους» αποτελούν την υψηλότερη πηγή εισοδήματος -υπολογιζόμενη ότι αντιπροσωπεύει το 34% του συνόλου- της κινηματογραφικής βιομηχανίας στην Ευρώπη,

1. εκφράζει την ικανοποίησή του για τη νέα Πράσινη Βίβλο της Επιτροπής, η οποία θίγει ένα θέμα ιδιαίτερα σημαντικό και επίκαιρο, αν ληφθεί υπόψη ο συγκριτικά υψηλός αριθμός τηλεοπτικών σταθμών που υφίστανται σήμερα στην Ευρώπη, οι οποίοι χρησιμοποιούν για την μετάδοση των προγραμμάτων τους περισσότερο ή λιγότερο εξελιγμένες μορφές κρυπτογράφησης[semigr ]

2. εκφράζει την άποψη ότι ο τρόπος αυτός μετάδοσης εγγράφεται στο ευρύτερο πλαίσιο της εξέλιξης της τεχνολογίας στο χώρο της κοινωνίας πληροφοριών και έχει άμεσες συνέπειες αφ'ενός μεν στη λειτουργία της εσωτερικής αγοράς - με την εμπλοκή εξειδικευμένων κλάδων της βιομηχανίας όσον αφορά στην κατασκευή των ειδικών συσκευών που επιτρέπουν την αποκρυπτογράφηση-, αφ'ετέρου δε στην προστασία δικαιωμάτων πνευματικής ιδιοκτησίας - λόγω ακριβώς της αναμετάδοσης έργων που προστατεύονται από τα δικαιώματα αυτά[semigr ]

3. εκφράζει την ανησυχία του για το θέμα της προάσπισης των συμφερόντων των καταναλωτών και υπενθυμίζει ότι, στην παράγραφο 12 του ψηφίσματός του της 19ης Σεπτεμβρίου 1996 για την Πράσινη Βίβλο για το δικαίωμα του δημιουργού και τα συγκενικά δικαιώματα στην κοινωνία της πληροφορίας ((ΕΕ C 320 της 28.10.1996, σελ. 177)), υπογράμμισε, την ανάγκη να ζητηθεί από «τα θεσμικά όργανα της ΕΕ και από τα αντίστοιχα των κρατών μελών να λάβουν τα κατάλληλα μέτρα ώστε να επιτραπεί σε όλους τους πολίτες η ισότιμη πρόσβαση στα έργα και τις υπηρεσίες που θεωρείται ότι παρουσιάζουν δημόσιο ενδιαφέρον[semigr ]

4. είναι της γνώμης ότι η προστασία στο άμεσο και προσεχές μέλλον των δικαιωμάτων του δημιουργού και των συγγενικών δικαιωμάτων δεν θα μπορεί -να καταστεί εφικτή -τουλάχιστον από τη σκοπιά των δυνατοτήτων ευρείας διαδόσεως των προστατευομένων έργων στο κοινό- παρά μόνο με τη λήψη μέτρων που να αποσκοπούν στην αντίστοιχη προστασία των μέσων ή συστημάτων της διαδόσεώς των[semigr ] ότι η διαπίστωση αυτή είναι σύμφωνη με τις θέσεις που εκφράσθηκαν από την Επιτροπή κατά την εξέταση της Πρασίνης Βίβλου της Επιτροπής σχετικά με «το δικαίωμα δημιουργού και τα συγγενικά δικαιώματα στην Κοινωνία των Πληροφοριών» και από το Ευρωπαϊκό Κοινοβούλιο στο προαναφερθέν ψήφισμα της 19ης Σεπτεμβρίου 1996 σχετικά με την ανωτέρω Πράσινη Βίβλο[semigr ]

5. φρονεί ότι το σύστημα αυτό της «διπλής» προστασίας τίθεται σε κίνδυνο λόγω της πειρατείας, που συνίσταται στην ανάπτυξη μιας παράλληλης βιομηχανίας μη εξουσιοδοτημένων κατασκευαστών συσκευών αποκωδικοποιήσεως, που επιτρέπουν -με τη διάθεσή τους στο εμπόριο χωρίς την έγκριση του παρέχοντος την κρυπτογραφημένη υπηρεσία- τη λήψη της υπηρεσίας αυτής χωρίς καταβολή αντιτίμου[semigr ] ότι ο κίνδυνος αυτός καθίσταται ακόμη μεγαλύτερος αν ληφθεί υπόψη ότι οι πρόσφατες εξελίξεις στον τομέα της υψηλής τεχνολογίας -με την ευρεία διάδοση του συστήματος INTERNET, για παράδειγμα- επιτρέπουν την διαφήμιση και εμπορική προώθηση των παρανόμων αυτών συσκευών κατά τρόπο που γίνεται όλο και περισσότερο ανεξέλεγκτος[semigr ]

6. εκφράζει την ανησυχία του για τους κινδύνους που απορρέουν από την ανάπτυξη της πειρατείας στον τομέα αυτό και υπενθυμίζει την πρόσφατη επισήμανσή του στην παράγραφο 33 του προαναφερθέντος ψηφίσματος της 19ης Σεπτεμβρίου 1996 για «την ανάγκη εισαγωγής εναρμονισμένων κοινών κανόνων στις εθνικές νομοθεσίες που να προβλέπουν αστικές και ποινικές ευθύνες για όσους παράγουν, θέτουν στο εμπόριο, κατέχουν, χρησιμοποιούν, κατασκευάζουν, πωλούν ή εγκαθιστούν μηχανήματα ή που ζητούν, διαφημίζουν και προσφέρουν υπηρεσίες που δύνανται να αχρηστεύσουν τα συστήματα προστασίας»[semigr ]

7. διαπιστώνει ότι το υφιστάμενο νομικό καθεστώς είναι ελλειπές εν προκειμένω, καθόσον οι κύριες διατάξεις της οδηγίας 93/83/ΕΟΚ «δορυφορική-καλωδιακή αναμετάδοση» προστατεύουν μεν τους φορείς των δικαιωμάτων, αλλά μόνον για τη μη εγκεκριμένη αναμετάδοση των έργων τους, όχι δε και για τη μη εγκεκριμένη λήψη[semigr ] ότι το στοιχείο αυτό συνηγορεί υπέρ της ανάγκης για την ύπαρξη ειδικής ρυθμίσεως που, με γνώμονα την καταπολέμηση της πειρατείας, θα πρέπει εκ πρώτης όψεως τουλάχιστον να επιλέξει μεταξύ:

- της προστασίας αυτής καθ'εαυτής της κρυπτογραφημένης υπηρεσίας, προσδίδοντάς της χαρακτήρα απολύτου δικαιώματος, ή

- της απαγόρευσης των λεγομένων «προπαρασκευαστικών ενεργειών», που άπτονται της κατασκευής, εισαγωγής, διανομής, κατοχής -είτε για εμπορικούς σκοπούς, είτε για αποκλειστική χρήση- και της εμπορικής προώθησης και διαφήμισης των πειρατικών συσκευών αποκρυπτογράφησης[semigr ]

8. φρονεί ότι, με την περαιτέρω ανάπτυξη της εσωτερικής αγοράς -που εκδηλώνεται κυρίως με την επίτευξη υψηλού επιπέδου απελευθερώσεως στην κυκλοφορία των εμπορευμάτων και των υπηρεσιών-, η εναρμόνιση των νομοθεσιών είναι απαραίτητη για τη διασφάλιση της προαναφερόμενης «διπλής προστασίας» στο πλαίσιο της κοινωνίας των πληροφοριών[semigr ] σε αντίθετη περίπτωση, θα επέλθει προοδευτικά σοβαρή αλλοίωση στις συνθήκες της αγοράς με σοβαρές επιπτώσεις στους ενδιαφερόμενους βιομηχανικούς κλάδους και, κατά συνέπεια, στην απασχόληση[semigr ]

9. είναι της γνώμης ότι το πλέον πρόσφορο νομικό μέσο για την υλοποίηση μιας τέτοιας ρυθμίσεως αποτελεί η οδηγία, της οποίας το πλεονέκτημα συνίσταται στη δυνατότητά της να οδηγήσει στη διασφάλιση ενός ελαχίστου επιπέδου προστασίας στην Ευρωπαϊκή Κοινότητα με την εναρμόνιση των εθνικών νομοθεσιών[semigr ] ότι η πρόβλεψη ενός αντιστοίχου πλέγματος κυρώσεων θα αποτελούσε το απαραίτητο συμπλήρωμα για την αποτελεσματικότητα μιας τέτοιας ρύθμισης[semigr ] πρεσβεύει επ'αυτού την άποψη ότι η επιχείρηση διασφάλισης κοινών κανόνων προστασίας μέσω ενός κανονισμού -αν και θα ήταν ίσως επιθυμητή- θα καθίστατο ιδιαίτερα δυσχερής, και επομένως αναποτελεσματική, λόγω ακριβώς των σημαντικών παρεκκλίσεων που εμφανίζουν οι εθνικές ρυθμίσεις μεταξύ τους[semigr ]

10. εκφράζει την ευαισθησία του ως προς τις συνέπειες που ενδέχεται να έχει, σε σχέση με τους καταναλωτές, η εναρμόνιση των εθνικών ρυθμίσεων για την καταπολέμηση της πειρατείας[semigr ] θεωρώντας ότι κατά κανόνα και σε τελική ανάλυση, οι συνέπειες αυτές μεταφράζονται στο κόστος και την ποιότητα των παρεχομένων υπηρεσιών, εκφράζει την πεποίθησή του ότι ο καλύτερος συσχετισμός μεταξύ των δύο αυτών «παραμέτρων» θα επιτευχθεί, κατά τρόπο πιο αποτελεσματικό και για τη μεγαλύτερη δυνατή διάρκεια, μόνο μέσω μιας πρόσφορης -στο υψηλότερο δυνατό επίπεδο- προσεγγίσεως και εναρμονίσεως των εθνικών ρυθμίσεων[semigr ] ότι με αυτό τον τρόπο θα πληρωθούν οι προϋποθέσεις για την προοδευτική αποθάρρυνση και καταπολέμηση των δραστηριοτήτων πειρατείας[semigr ]

11. θεωρεί εν προκειμένω αβάσιμο το επιχείρημα ότι, με την ικανότητα των πειρατών να επανακτούν εκάστοτε το «χαμένο έδαφος» σε σχέση με την τεχνολογική εξέλιξη, μια σχετική ρύθμιση δεν θα είχε τα αναμενόμενα κατασταλτικά αποτελέσματα[semigr ] είναι αντιθέτως της γνώμης ότι τα κενά που υφίστανται στις εθνικές ρυθμίσεις συμβάλλουν στην περαιτέρω ανάπτυξη των πειρατικών δραστηριοτήτων και ότι μόνο μια εναρμονισμένη προστασία υψηλού επιπέδου θα ήτο το πλέον πρόσφορο μέσο για την απάλειψή των[semigr ]

12. συμφωνεί με την Επιτροπή ότι η προβλεπόμενη ρύθμιση θα πρέπει να καλύπτει, στο πλαίσια του νομικώς εφικτού, όλες τις κρυπτογραφημένες υπηρεσίες, στις οποίες η κρυπτογράφηση χρησιμοποιείται για την εξασφάλιση της καταβολής αμοιβής: στην έννοια αυτή θεωρούνται ότι συμπεριλαμβάνονται, πέραν των παραδοσιακών και νέων υπηρεσιών ραδιοτηλεοπτικής μετάδοσης, και οι λεγόμενες υπηρεσίες της κοινωνίας των πληροφοριών, οι οποίες παρέχονται ηλεκτρονικά εξ αποστάσεως μετά από ατομικό αίτημα του αποδέκτου των υπηρεσιών[semigr ]

13. πιστεύει ότι με την προσέγγιση αυτή θα εξασφαλισθεί ένα πλαίσιο συνολικής -και όχι αποσπασματικής- ρυθμίσεως για την καταπολέμηση της πειρατείας στους τομείς όπου αναπτύσσονται οι υπηρεσίες της κοινωνίας των πληροφοριών[semigr ] φρονεί ωστόσο ότι η αναστροφή αυτή των προτεραιοτήτων - δηλαδή η καταπολέμηση της πειρατείας πριν από την έγκριση κατά τομείς κανόνων προστασίας των δικαιούχων πνευματικής ιδιοκτησίας- δεν θα δικαιολογούσε ενδεχόμενη ολιγωρία της Επιτροπής να προτείνει σε εύθετο χρόνο την εγκριση ρυθμίσεων προστασίας των κατ'ιδίαν δημιουργών και των συγγενικών δικαιωμάτων, όπου αυτές καθίστανται αναγκαίες στα πλαίσια της κοινωνίας των πληροφοριών[semigr ]

14. ζητεί τέλος από την Επιτροπή, με την ευκαιρία των ειδικών ρυθμίσεων που προτίθεται να προτείνει, να αιτιολογεί εκάστοτε τα προτεινόμενα μέτρα με πλήρη παράθεση ενώπιον του Ευρωπαϊκού Κοινοβουλίου των πλέον προσφάτων στατιστικών και άλλων στοιχείων σχετικά με την έκταση του φαινομένου της πειρατείας κατά τομείς δραστηριότητος[semigr ] φρονεί ότι μια επαρκής αιτιολόγηση είναι απαραίτητη για ρυθμίσεις που πρόκειται να έχουν σημαντική επίπτωση στην ελεύθερη κυκλοφορία των εμπορευμάτων και των υπηρεσιών μέσα στην Ευρωπαϊκή Κοινότητα καθώς και στην προστασία των καταναλωτών[semigr ]

15. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο και τις κυβερνήσεις των κρατών μελών.